作者：曾寓轩
词牌/韵律：沁园春

paragraphs: 运在东南，千古金陵，帝王旧州。
看地雄江左，蟠龙踞虎，事专阃外，缓带轻裘。
惟断乃成，非贤罔任，真是富韩文范俦。
难兄弟，久齐名天壤，谁劣谁优。
冕旒。
似欲兼收。
命四辈传宣难借留。
记适遵昆季，迭行沙路，育充伯仲，并在金瓯。
或后或先，相推相逊，等是延陵德泽流。
称觞了，便促装西上，同奉宸游。